Il-Kummissjoni Ewropea llum ippreżentat gwida li għandha l-għan li tappoġġa lill-konsumaturi, lin-negozji u lill-awtoritajiet pubbliċi b'mod li jkunu jistgħu jimpenjaw ruħhom b’fiduċja fl-ekonomija kollaborattiva. Jekk jiġu mħeġġa u żviluppati b’mod responsabbli, dawn il-mudelli ġodda ta’ negozju jistgħu jagħtu kontribuzzjoni importanti fl-oqsma tal-impjiegi u t-tkabbir fl-Unjoni Ewropea. L-ekonomija kollaborattiva qed tikber b’rata mgħaġġla. Hekk kif qed tistabbilixxi ruħha fl-UE, l-awtoritajiet nazzjonali u lokali qed jirreaġixxu permezz ta’ serje varjata ta’ azzjonijiet regolatorji differenti. Dan l-approċċ frammentat fir-rigward ta' mudelli ġodda ta' negozju joħloq inċertezza għall-operaturi tradizzjonali, għall-fornituri ta’ servizzi ġodda kif ukoll għall-konsumaturi u jista’ jxekkel l-innovazzjoni, il-ħolqien tal-impjiegi u t-tkabbir. Kif ġie mħabbar fl-Istrateġija tagħha għal Suq Uniku, il-Kummissjoni llum ħarġet gwida għall-Istati Membri bl-għan li jiġi żgurat li l-ekonomija kollaborattiva tiżviluppa b'mod bilanċjat. Il-Viċi President tal-Kummissjoni Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, stqarr: "Ekonomija Ewropea kompetittiva teħtieġ l-innovazzjoni, kemm fil-qasam tal-prodotti kif ukoll fil-qasam tas-servizzi. L-ekonomija kollaborattiva tista' twassal għall-ħolqien tan-negozju Ewropew il-ġdid matur li jmiss b’valur ta’ mill-inqas EUR 1 biljun. Ir-rwol tagħna hu li nħeġġu ambjent regolatorju li jippermetti l-iżvilupp ta' mudelli ta' negozju ġodda, filwaqt li tingħata protezzjoni lill-konsumaturi u jiġu żgurati kundizzjonijiet ta' tassazzjoni ġusti u kundizzjonijiet ta' impjieg ġusti." Il-Kummissarju Elżbieta Bieńkowska, responsabbli mis-Suq Intern, l-Industrija, l-Intraprenditorija u l-SMEs, stqarret: “L-ekonomija kollaborattiva hija opportunità għall-konsumaturi, l-imprendituri u n-negozji – iżda rridu nagħmlu ħilitna biex din tirnexxi. Jekk inħallu s-Suq Uniku tagħna jifframmenta ruħu fil-livell nazzjonali jew lokali, hemm riskju li l-effett negattiv jinħass fl-Ewropa kollha. Illum qed nipprovdu gwida legali għall-awtoritajiet pubbliċi u l-operaturi tas-suq għall-iżvilupp bilanċjat u sostenibbli ta’ dawn il-mudelli ġodda ta' negozju. Nistiednu lill-Istati Membri biex iwettqu rieżami tar-regolamentazzjoni tagħhom fid-dawl ta’ din il-gwida u ninsabu lesti li nappoġġawhom f’dan il-proċess.” Il-Komunikazzjoni “Aġenda Ewropea għall-ekonomija kollaborattiva” tipprovdi gwida dwar kif il-liġijiet eżistenti tal-UE għandhom jiġu applikati għal dan is-settur dinamiku u li qed jevolvi malajr, u tiċċara l-kwistjonijiet ewlenin li jħabbtu wiċċhom magħhom kemm l-operaturi tas-suq kif ukoll l-awtoritajiet pubbliċi: Il-Komunikazzjoni tistieden lill-Istati Membri tal-UE jwettqu rieżami u, fejn xieraq, jirrevedu l-leġiżlazzjoni eżistenti skont din il-gwida. Il-Kummissjoni se tkun qed timmonitorja l-ambjent regolatorju li qed jinbidel b'rata mgħaġġla, kif ukoll l-iżviluppi ekonomiċi u kummerċjali. Se ssegwi x-xejriet tal-prezzijiet u tal-kwalità tas-servizz, u tidentifika l-ostakoli u l-problemi li jistgħu jirriżultaw minn regolamenti nazzjonali diverġenti jew lakuni regolatorji. Għal aktar informazzjoni Mistoqsijiet frekwenti Komunikazzjoni dwar l-aġenda Ewropea għall-ekonomija kollaborattiva Dokument ta' Ħidma tal-Persunal: Aġenda Ewropea għall-ekonomija kollaborattiva – analiżi ta’ sostenn L-ekonomija kollaborattiva fuq is-sit web tal-Kummissjoni Rapport ta’ sinteżi tal-Konsultazzjoni Pubblika dwar l-Ekonomija Kollaborattiva Ewrobarometru: L-użu ta’ pjattaformi kollaborattivi